Thai

### ขั้นตอนที่ 1: พูดคุยกับผู้ใหญ่รายอื่นเรื่องการยินยอม

# เรามาทำความเข้าใจให้ตรงกันเรื่องการยินยอมก่อน



## พร้อมให้ความช่วยเหลือ

การพูดคุยเรื่องการยินยอมหรือแม้กระทั่งการอ่านคู่มือแนะนำฉบับนี้อาจกระทบกระเทือนจิตใจผู้อ่านบางราย

### การบริการให้คำปรึกษาและช่วยเหลือ

**1800RESPECT (1800 737 732)**[1800respect.org.au](https://www.1800respect.org.au/)

**Australian Sexual Assault Directory of Support Services (นามสงเคราะห์ของหน่วยงานช่วยเหลือด้านการละเมิดทางเพศของออสเตรเลีย)**[nasasv.org.au](https://www.nasasv.org.au/)

**MensLine (1300 78 99 78)**[mensline.org.au](https://www.mensline.org.au/)

**13YARN – 13 92 76**[13yarn.org.au](https://www.13yarn.org.au/)

**Lifeline (13 11 14)**[lifeline.org.au](http://lifeline.org.au/)

**หากคุณกำลังตกอยู่ในอันตราย โปรดโทร 000**

### วิธีช่วยเหลือผู้ที่เปิดเผยประสบการณ์ว่าถูกกระทำทางเพศอย่างรุนแรงหรือละเมิดทางเพศ

การแสดงความรู้สึกเห็นใจเมื่อผู้รอดชีวิตเปิดเผยเรื่องราวความรุนแรงทางเพศนั้นช่วยให้บุคคลนั้นรู้สึกว่ามีผู้รับฟัง อีกทั้งการแสดงความรู้สึกเห็นใจเช่นนี้ยังมีบทบาทสำคัญอย่างยิ่งในการที่จะช่วยให้ผู้รอดชีวิตตัดสินใจขอความช่วยเหลือเพิ่มเติม

สิ่งสำคัญที่สุดที่คุณสามารถทำได้คือ

* รับฟังอย่างตั้งใจ โดยไม่ขัดจังหวะหรือลงความเห็นตัดสิน
* แสดงออกว่าคุณเชื่อสิ่งที่บุคคลนั้นกำลังเล่าให้คุณฟัง
* บอกให้บุคคลนั้นทราบว่าคุณจะคอยช่วยเหลือสนับสนุน

จังหวะเวลาที่บุคคลนั้นเปิดเผยเรื่องราวจะส่งผลต่อวิธีการแก้ปัญหาที่ดีที่สุด หากบุคคลนั้นตกอยู่ในความเสี่ยงที่จะถูกกระทำรุนแรงหรือถูกละเมิดอีก บุคคลนั้นอาจจำเป็นต้องได้รับการปกป้องคุ้มครองในทันที

นอกจากนี้ ยังมีการบริการช่วยเหลือหลากหลายทั้งในระดับประเทศ ระดับรัฐ และระดับเขตปกครอง



## การยินยอมทางเพศคืออะไร?

การยินยอมทางเพศเป็นการตกลงร่วมกันระหว่างบุคคลอย่างอิสระ ด้วยความสมัครใจ และได้รับข้อมูลรอบด้านในการเข้าร่วมกิจกรรมทางเพศ การตกลงร่วมกันนี้เกิดขึ้นก็ต่อเมื่อบุคคลเหล่านี้ต่างรู้สึกร่วมกันอย่างแท้จริงว่าต้องการทำกิจกรรมทางเพศนั้น และยืนยันเพื่อความแน่ใจเป็นระยะว่าอีกฝ่ายเห็นพ้องต้องกันด้วย

ลักษณะเช่นนี้หมายความว่า มีการยินยอมทำกิจกรรมทางเพศก็ต่อเมื่อทุกคนที่เกี่ยวข้อง

* ต่างเห็นพ้องต้องกันในการเข้าร่วม
* ต้องการเข้าร่วมอย่างแท้จริง โดยไม่รู้สึกว่าจำเป็นต้องทำ
* ถามกันเป็นระยะให้แน่ใจว่าต่างฝ่ายต่างต้องการเข้าร่วม
* แสดงออกหรือพูดอย่างชัดเจนเปิดเผยว่าต้องการเข้าร่วม

การยินยอมทางเพศเกี่ยวข้องกับกิจกรรมทางเพศในรูปแบบต่าง ๆ เช่น

* การมีเพศสัมพันธ์
* การสัมผัสร่างกายบุคคลอื่นเชิงเพศ
* การเปิดเผยรูปภาพทางเพศ
* กิจกรรมทางเพศทางออนไลน์และการส่งข้อความทางเพศให้กัน

การยินยอมทางเพศ

* ไม่ใช่ปัญหาหรืออุปสรรค
* ไม่ใช่ธุรกรรมหรือสัญญาการแลกเปลี่ยนที่บุคคลหนึ่ง ‘ให้’ หรือ ‘ได้รับ’ การยินยอม

การเข้าใจและการสื่อสารเรื่องการยินยอมเป็นหนึ่งในทักษะที่คนสามารถเรียนรู้ เพื่อให้มีความสัมพันธ์ทางเพศที่ดีและปลอดภัย การที่กิจกรรมทางเพศจะปราศจากความรุนแรง การกดดัน และการควบคุมนั้นจะต้องมีการยินยอมก่อน

### เพราะเหตุใดการยินยอมจึงมีความสำคัญ?

การยินยอมเป็นสิ่งจำเป็นอย่างยิ่งสำหรับประสบการณ์ที่ดีและปลอดภัย การยินยอมเป็นการส่งเสริมการให้เกียรติ การสื่อสาร และความเชื่อใจ ทำให้ต่างฝ่ายต่างแสดงความต้องการและขอบเขตของตนได้อย่างเสรี และยังเป็นการสร้างสายสัมพันธ์ที่มั่นคงระหว่างกันมากยิ่งขึ้น



## เพราะเหตุใดเราจึงควรให้ความสำคัญเรื่องการยินยอมทางเพศ?

งานวิจัยเมื่อเร็ว ๆ นี้ระบุว่า เด็กวัยรุ่นเห็นด้วยว่าผู้ใหญ่ในชีวิตควรพูดคุยเรื่องการยินยอมทางเพศกับพวกเขา



ประเด็นเรื่องการยินยอมทางเพศไม่จำเป็นจะต้องรอให้เกิดปัญหาก่อนจึงมาพูดคุยกัน

การตกลงให้การยินยอม การแสดงว่าไม่ให้การยินยอม และการสื่อสารการยินยอม เป็นทักษะที่ทุกคนควรเรียนรู้ การพูดคุยเรื่องเหล่านี้เป็นส่วนสำคัญของพัฒนาการของเด็กวัยรุ่นทุกคน

### เรามีความคิดเห็นเกี่ยวกับการยินยอมอย่างไร?

แต่ละคนมีมุมมองที่แตกต่างกันในเรื่องการยินยอม ทั้งในแง่ลักษณะ วิธีการ และในแง่ว่าการพูดคุยเรื่องดังกล่าวจะกระทำได้ง่ายหรือยากเพียงใด

ผลการสำรวจทัศนคติชิ้นหนึ่งของกลุ่มผู้มีอายุระหว่าง 16 ถึง 24 ปีเผยว่า ร้อยละ 33 เห็นด้วยว่า ‘การกล่าวหาว่ามีการละเมิดทางเพศเป็นวิธีหนึ่งที่มักนำมาใช้แก้แค้นผู้ชาย’ ข้อมูลนี้ชี้ให้เห็นว่า เด็กวัยรุ่นอาจไม่สามารถแยกแยะระหว่างการยินยอมกับความรุนแรงทางเพศได้[[1]](#footnote-1)

อย่างไรก็ตาม การให้ข้อมูลในเชิงบวกสามารถช่วยให้เด็กวัยรุ่นพัฒนาความสัมพันธ์ที่ต่างฝ่ายต่างให้เกียรติซึ่งกันและกัน และป้องกันไม่ให้เกิดอันตรายได้ แต่ก่อนที่เราจะพูดคุยกับเด็กวัยรุ่น เราจำเป็นต้องมุ่งเน้นการพูดคุยกับผู้ใหญ่ด้วยกันก่อน



### เพราะเหตุใดเราจึงควรพูดคุยกับผู้ใหญ่รายอื่นก่อน?

ก่อนจะพูดคุยกับเด็กวัยรุ่น เราจำเป็นต้องมีความเข้าใจตรงกันในเรื่องการยินยอมก่อน

เรื่องการยินยอมทางเพศมักเป็นเรื่องที่ผู้ใหญ่ไม่หยิบยกมาพูดคุยกัน จึงทำให้รู้สึกกระอักกระอ่วนใจและหลีกเลี่ยงเรื่องดังกล่าวไป

ทางออกที่ดีที่สุดคือ การศึกษาข้อมูลจาก [consent.gov.au](https://www.consent.gov.au/) และพูดคุยกับผู้ใหญ่รายอื่น ทั้งนี้ ความคิดเห็นส่วนตัวของคุณในเรื่องการยินยอมอาจไม่ตรงกัน ซึ่งก็ไม่เป็นไร

เมื่อพูดคุยร่วมกันแล้ว ก็อาจเกิดความเข้าใจร่วมกันได้

## สิ่งที่ควรจำ 5 ข้อเกี่ยวกับการยินยอม

ความคิดหลัก 5 ข้อที่จะช่วยนิยามการยินยอมทางเพศมีดังนี้

### 1. การยินยอมเป็นไปอย่างอิสระและด้วยความสมัครใจ

การยินยอมเป็นทางเลือกที่เราเลือกได้อย่างอิสระเสมอ หากบุคคลที่เกี่ยวข้องรายใดก็ตามประสบกับสภาพการณ์ดังต่อไปนี้ หมายความว่า ไม่มีการยินยอม

* ประสบกับความรุนแรง
* ถูกบังคับหรือกดดันให้ทำสิ่งใดสิ่งหนึ่ง
* รู้สึกว่าถูกคุกคามหรือข่มขู่
* รู้สึกอับอาย
* ถูกพรากบางสิ่งบางอย่างไป
* ถูกตามสืบหรือถูกติดตาม
* ถูกควบคุม

การยินยอมต้องไม่มีเงื่อนไขพ่วงไว้ การให้การยินยอมควรเป็นไปอย่างอิสระและจริงใจ โดยไม่ลังเล



### 2. ชัดเจนและมีข้อมูลครบถ้วน

ทุกคนรู้สึกแน่ใจหรือกระตือรือร้นอย่างแท้จริง และทราบว่าตนเองให้การยินยอมต่อการกระทำใด การยินยอมเป็นการที่ทุกคน

* ต้องการเข้าร่วมในกิจกรรมทางเพศนั้น
* เข้าใจว่ากิจกรรมทางเพศนั้นคือกิจกรรมอะไร

การยินยอมต่อกิจกรรมทางเพศหนึ่ง เช่น การจูบหรือการสัมผัส ไม่ได้หมายความว่าเป็นการยินยอมต่อกิจกรรมทางเพศอื่น ๆ ด้วย นอกจากนี้ ทุกคนยังต้องยินยอมต่อวิธีการทำกิจกรรมนั้น ๆ ด้วย เช่น การใช้ถุงยางอนามัยและการคุมกำเนิด

### 3. สื่อสารกันเป็นระยะ

การยินยอมมุ่งเน้นที่การสื่อสารกัน ต่างฝ่ายต่างจำเป็นต้องเอ่ยปากหรือทำบางสิ่งเป็นระยะ ๆ เพื่อให้ทราบคำตอบแน่ชัดว่าอีกฝ่ายต้องการเข้าร่วมกิจกรรมทางเพศหรือไม่

เราสามารถสื่อสารการยินยอมได้โดย

* การถาม เช่น “ขอกอดได้ไหม?”, “อยากลอง…ไหม”, “ทำแบบนี้รู้สึกดีไหม?”
* การแสดงออกโดยไม่ใช้คำพูด เช่น ภาษากายที่กระตือรือร้น การมีส่วนร่วมอย่างต่อเนื่อง การขยับร่างกายให้แนบชิดยิ่งขึ้น
* การเขียน เช่น ในระหว่างการทำกิจกรรมทางเพศทางออนไลน์

เราจะต้องทราบคำตอบแน่ชัดว่าอีกฝ่ายต้องการเข้าร่วมกิจกรรมทางเพศหรือไม่ การที่บุคคลใดไม่ได้เอ่ยปากปฏิเสธออกไปว่า ‘ไม่’ นั้นไม่ได้หมายความว่าบุคคลนั้นยินยอม บุคคลนั้นต้องสื่อสารว่าให้การยินยอม หากมีท่าทีใด ๆ ว่าลังเลหรือไม่แน่ใจ เช่น ตัวแข็ง หมายความว่าบุคคลนั้นไม่ยินยอม การถามให้แน่ใจอาจถามในทำนองดังต่อไปนี้

“อยากช้ากว่านี้ไหม”

“อยากหยุดพักสักนิดไหม”

“อยากหยุดไหม”

“ฉัน/ผมไปเอาน้ำดื่มมาให้ดีไหม”

นอกจากนี้ การมีท่าทางเร้าอารมณ์ไม่ได้หมายความว่ามีการให้การยินยอม การยินยอมไม่มีขั้นหรือระดับมากน้อย มีเพียงการยินยอมหรือการไม่ยินยอมเท่านั้น

### 4. ต่อเนื่องและทำร่วมกัน

การยินยอมเป็นกระบวนการที่ต่อเนื่องและทำร่วมกัน การทราบคำตอบให้แน่ชัดว่ามีการยินยอมตลอดเวลานั้นเป็นความรับผิดชอบของทุกคนที่เกี่ยวข้อง ไม่ใช่เพียงว่าคุณสื่อสารในตอนแรกก่อนเริ่มทำกิจกรรมทางเพศเท่านั้น นอกจากนี้ ทุกคนสามารถถอนการยินยอมเมื่อใดก็ได้ในระหว่างกิจกรรมทางเพศนั้น

หากฝ่ายหนึ่งยินยอม แต่อีกฝ่ายไม่ยินยอม ก็หมายความว่าไม่มีการยินยอม ผู้ที่จะเข้าร่วมในกิจกรรมทางเพศนั้น ๆ จะต้องเป็นผู้ที่ต้องการเข้าร่วมเท่านั้น



### 5. สามารถและทำได้

ทุกคนที่มีส่วนร่วมในกิจกรรมทางเพศจำเป็นต้องมีความสามารถในการให้การยินยอมหรือสามารถสื่อสารได้ว่าไม่ยินยอม บุคคล**ไม่สามารถ**ให้การยินยอมได้หากบุคคลนั้น

* มีอายุต่ำกว่าอายุที่กฎหมายกำหนดว่าให้การยินยอมได้ (16 หรือ 17 ปี) ซึ่งแตกต่างกันในรัฐและเขตปกครองของออสเตรเลีย อีกทั้ง ยังมีข้อยกเว้นสำหรับผู้ที่มีเพศสัมพันธ์โดยมีการยินยอม ซึ่งเป็นผู้ที่มีอายุใกล้เคียงกัน
* เมาสุรา เมาสารเสพติด หรืออยู่ภายใต้ฤทธิ์ยาเสพติดหรือแอลกอฮอล์อย่างหนัก
* หมดสติ ซึ่งหมายถึง หลับและไม่รู้สึกตัว

ต่างฝ่ายต่างจำเป็นต้องเอ่ยปากหรือทำบางสิ่งเป็นระยะ ๆ เพื่อให้ทราบคำตอบแน่ชัดว่าอีกฝ่ายสามารถและต้องการเข้าร่วมกิจกรรมทางเพศหรือไม่

โปรดไปที่ [consent.gov.au](https://www.consent.gov.au/) เพื่อเรียนรู้เพิ่มเติม

## การหยิบยกเรื่องการยินยอมขึ้นมาพูดคุยกับผู้อื่น

คุณอาจพิจารณาใช้คำถามเหล่านี้เกริ่นนำเพื่อช่วยให้คุณพูดคุยกับผู้ใหญ่รายอื่นได้



### การเกริ่นนำเริ่มบทสนทนาเกี่ยวกับการเลี้ยงดูบุตร

* คุณพูดคุยกับลูก ๆ เกี่ยวกับเรื่องที่พูดยากอย่างไร?
* คุณคิดว่าอะไรคือ ความเหมาะสมตามวัย และทำไมจึงคิดแบบนั้น?
* เราจะสอนลูก ๆ ให้ยอมรับการถูกปฏิเสธหรือการที่อีกฝ่ายถอนการยินยอมอย่างไร?

### การเกริ่นนำเริ่มบทสนทนาเกี่ยวกับความสัมพันธ์

* ทำไมการยินยอมจึงสำคัญสำหรับกิจกรรมทางเพศที่ปลอดภัยและความสัมพันธ์ที่ดี?
* การถามเพื่อขอการยินยอมจากอีกฝ่ายสำคัญสำหรับความสัมพันธ์ที่เพิ่งเริ่มต้นมากกว่าความสัมพันธ์จริงจังระยะยาวหรือเปล่า?
* คุณจำเป็นต้องคบหากับอีกฝ่ายอยู่หรือเปล่าจึงจะจำเป็นที่จะต้องขอการยินยอม?

### การเกริ่นนำเริ่มบทสนทนาเกี่ยวกับการยินยอม

* คุณสื่อสารการยินยอมอย่างไร และมีสถานการณ์ใดบ้างหรือไม่ที่มีการบอกเป็นนัย?
* วิธีที่คุณปฏิบัติเรื่องการยินยอมได้รับอิทธิพลจากวัฒนธรรมหรือความเชื่อทางศาสนาของคุณหรือไม่?
* การพูดคุยเรื่องการยินยอมทำให้ความสัมพันธ์กระอักกระอ่วนไหม? ถ้าใช่ เราจะแก้ไขเรื่องนี้อย่างไร?

## คำถามที่มักพบบ่อยเรื่องการยินยอม

### คุณจำเป็นต้องให้การยินยอมสำหรับรูปถ่ายหรือวิดีโอหรือไม่?

คุณควรขอการยินยอมทุกครั้งก่อนแชร์รูปถ่ายหรือวิดีโอของผู้อื่น

คุณสามารถขอการยินยอมทางดิจิทัลโดยการถามว่า

“ฉัน/ผมขอถ่ายรูป/วิดีโอเธอได้ไหม”

“ฉัน/ผมขอแชร์คลิปนี้/รูปถ่ายนี้ของเธอให้ [ชื่อ/กลุ่มแช็ต] ได้ไหม”

“ฉัน/ผมขอโพสต์คลิปนี้/รูปถ่ายนี้ของเธอใน [แพลตฟอร์มโซเชียลมีเดีย] ได้ไหม”

การแชร์เนื้อหาส่วนตัว เนื้อหาทางเพศ เนื้อหาที่น่าอับอายหรือไม่เหมาะสมของบุคคลอื่นโดยไม่ได้รับการยินยอมเป็นการกระทำที่ยอมรับไม่ได้ การจัดทำเนื้อหาดังกล่าวไม่ถือว่าเป็นการอนุญาตให้แชร์เนื้อหานั้นโดยอัตโนมัติ

การกดดันผู้อื่นให้แชร์เนื้อหาลับส่วนตัวเป็นการกระทำที่ยอมรับไม่ได้ และการได้รับเนื้อหาเช่นนั้นจากบุคคลอื่นมาไม่ได้หมายความว่าเราจำเป็นต้องทำแบบเดียวกันนั้นเพื่อตอบแทนบุคคลนั้น หากไม่แน่ใจหรือไม่สบายใจเกี่ยวกับการแชร์ ขอให้หยุดเพื่อคิดไตร่ตรอง และขอคำปรึกษา

หากต้องการข้อมูลเพิ่มเติมสำหรับผู้ปกครองเกี่ยวกับการยินยอมเรื่องรูปถ่าย โปรดไปที่ [eSafety](https://www.esafety.gov.au/parents)

### มีสถานการณ์ใดหรือไม่ที่บุคคลสามารถแสดงความสนใจโดยที่อีกฝ่ายไม่ได้เรียกร้องหรือต้องการให้สนใจ?

การแสดงความสนใจทางร่างกายโดยที่อีกฝ่ายไม่ต้องการเป็นการกระทำที่ยอมรับไม่ได้ ไม่ว่าในกรณีใดก็ตาม ทุกคนมีสิทธิที่จะรู้สึกปลอดภัยและสบายใจ และบุคคลไม่ควรทึกทักเอาเองว่ามีการยินยอม

### การถามเพื่อขอการยินยอมทำให้หมดอารมณ์ไหม?

ไม่เลย การยินยอมไม่จำเป็นต้องทำให้เรารู้สึกว่าเป็นเรื่องทางการหรือเรื่องน่ากระอักกระอ่วนใจ การยินยอมสามารถเป็นเรื่องที่เรียบง่ายอย่างเช่นการถามว่า “อยากทำแบบไหน?” หรือ “อยากทำต่อไหม?”

สิ่งที่จะทำให้ ‘หมดอารมณ์’ คือ การทำไปทั้งที่ไม่แน่ใจว่าอีกฝ่ายสะดวกใจหรือเต็มใจอย่างแท้จริงหรือไม่



### คุณจะถอนการยินยอมอย่างไรหากกำลังรู้สึกไม่สะดวกใจ?

คุณสามารถเปลี่ยนใจเมื่อใดก็ได้ในระหว่างการมีปฏิสัมพันธ์ทางเพศ และทุกคนต้องหยุดปฏิสัมพันธ์นั้นลง ทุกคนมีสิทธิที่จะเลือกว่าต้องการให้สิ่งใดเกิดขึ้นกับร่างกายของตนเอง

ตัวอย่างการใช้คำพูดเพื่อถอนการยินยอมมีลักษณะดังนี้

“ฉัน/ผมเปลี่ยนใจแล้ว”

“ฉัน/ผมรู้สึกไม่สะดวกใจ”

“ฉัน/ผมรู้สึกไม่อยากทำแล้ว”

นอกจากนี้ การใช้คำพูดโดยอ้อมยังสามารถบ่งชี้การถอนการยินยอมได้เช่นกัน เช่น

“ฉัน/ผมเหนื่อย”

“ฉัน/ผมไม่แน่ใจกับสิ่งที่เรากำลังทำ”

“ฉัน/ผมไม่แน่ใจว่ายังมีอารมณ์อยู่ไหม”

ไม่ใช่ทุกคนที่จะสื่อสารขอบเขตของตนทางวาจาได้อย่างง่ายดาย การสื่อสารที่ไม่ใช่ทางวาจามีความสำคัญเท่าเทียมกันกับคำพูด ตัวอย่างการสื่อสารโดยไม่ใช้คำพูดที่เราควรทราบมีดังนี้

* ไม่มีส่วนร่วมอย่างกระตือรือร้นอีกแล้ว
* นิ่งหรือเงียบไป
* หลีกเลี่ยงไม่สบตาหรือหันไปมองทางอื่น
* ขยับร่างกายออกห่าง
* แสดงท่าทางว่ารู้สึกเครียดหรือไม่สะดวกใจ

การสื่อสารที่ชัดเจนและเปิดเผยเป็นกุญแจสำคัญ ทุกคนมีสิทธิที่จะกำหนดขอบเขตที่ทำให้ตนเองรู้สึกปลอดภัยและรู้สึกว่าได้รับการให้เกียรติ

### การกล่าวชมเชยรูปลักษณ์ภายนอกของบุคคลอื่นเป็นสิ่งที่เหมาะสมหรือไม่?

การกล่าวชมเชยบุคคลอื่นมีความแตกต่างจากการคุกคามทางเพศหรือการคุกคามเชิงก้าวร้าวทางเพศ หากบุคคลนั้นรู้สึกเต็มใจที่จะได้รับคำชมโดยเห็นได้ชัดเจนจากภาษากายหรือคำพูด ก็สามารถกล่าวชมได้ แต่หากคุณไม่แน่ใจ ให้ถาม

### การถามเพื่อขอการยินยอมทางเพศสำคัญสำหรับความสัมพันธ์ที่เพิ่งเริ่มต้นมากกว่าความสัมพันธ์ระยะยาวหรือเปล่า?

การถามเพื่อขอการยินยอมเป็นสิ่งที่จำเป็นอย่างยิ่งในความสัมพันธ์ไม่ว่ารูปแบบใดก็ตาม หรือกิจกรรมทางเพศใดก็ตามที่อยู่นอกความสัมพันธ์หรือการคบหากัน

## ขั้นตอนต่อไป

การยินยอมเป็นเรื่องสำคัญที่รอช้าไม่ได้ เพราะความเข้าใจของคนทั้งชั่วรุ่นในเรื่องการยินยอมขึ้นอยู่กับพวกเราที่จะเรียนรู้ ทำความเข้าใจ และพูดคุยในเรื่องนี้ตั้งแต่วันนี้

### โปรดใช้ข้อมูลและเครื่องมือเพิ่มเติมเพื่อนำไปใช้พูดคุยในเรื่องนี้ต่อไป

[เว็บไซต์เรื่องการยินยอม](https://www.consent.gov.au/)

[คู่มือแนะนำการพูดคุยกับเด็กวัยรุ่น รวมทั้งคำถามที่มักพบบ่อยเกี่ยวกับการยินยอม](https://www.consent.gov.au/conversation-guides)

[การเริ่มต้นเปิดบทสนทนา](https://www.consent.gov.au/)

[ชุดเครื่องมือเรื่องการยินยอม – ข้อมูลสำหรับดาวน์โหลดและเครื่องมือเพื่อนำไปใช้ที่บ้านและในชุมชนของคุณ](https://www.consent.gov.au/translated-resources)

[The Line – สำหรับข้อมูลเพิ่มเติมเกี่ยวกับการยินยอม](https://www.theline.org.au/)



1. การสำรวจทัศนคติของชุมชนในระดับประเทศเรื่องความรุนแรงต่อผู้หญิง ปี 2017 และ 2021 (National Community Attitudes towards Violence Against Women Survey 2017 and 2021) [↑](#footnote-ref-1)